Grammy’s se mode was blou, blink en uitbundig(Cardi B pronk in ‘n koningsblou rok. Foto: Cardi B/Instagram) As daar een ding is wat die jaarlikse Grammy-toekennings goed doen, is dit om te sorg vir talle onvergeetlike mode-oomblikke. Bekendes het Sondagaand weer die oë laat rek in treffende uitrustings tydens musiek se grootste toekenningsgeleentheid, wat vanjaar by die Crypto.com Arena in Los Angeles in die VSA plaasgevind het. Helder kleure, veral in skakerings van rooi en blou, sowel as blink nommertjies in goud en silwer was oral op die rooitapyt te sien gewees. Groot, uitbundige snitte en style was nog ŉ duidelike gunstelingkeuse met bekendes soos Lizzo, wat in ŉ opvallende rooi Dolce en Gabbana-rok met ŉ roosbedekte skouermantel uitgestaan het. Blou was beslis ŉ gunsteling onder bekendes, met sangers soos Cardi B, Jennifer Lopez en Taylor Swift wat in dié skakering gepronk het. Shania Twain, die countrymusiek-ikoon, het egter ŉ meer onkonvensionele pakkie gekies. Die 57-jarige, wat haar nuwe blondgekleurde hare met ŉ rooi pruik bedek het, het die koppe laat draai in ŉ wit broekpak met groot swart kolle en ŉ bypassende hoed. Harry Styles, wat met een van die aande se mees gesogte toekennings weggestap het, het in ŉ pasgemaakte blink pakkie bedek met Swarovski-kristalle op die rooitapyt verskyn. Adele het dalk die rooitapyt misgeloop, maar haar fluweel Louis Vuitton-skepping se treffende moue het nie ongesiens gegaan nie. Beyoncé tydens die 65ste Grammy-toekennings. (Foto: Emma McIntyre/Getty Images via AFP) Die aand se grootste wenner, Beyoncé, het sommer in drie verskillende rokke deur die loop van die aand verskyn. Die 41-jarige sanger, wat ná Sondagaand amptelik as die kunstenaar met die meeste Grammy-toekennings bekroon is, het eers in ŉ blink Gucci rok en daarna in ŉ swart fluweel rok met bypassende handskoene verskyn. Die sagte pienk fluweelskepping met ŉ goue borsstuk en goue hoed waarin sy laaste verskyn het, meen modekenners sinspeel op die Grammy’s se grammofoontrofee. Bronne: Vogue, Hello!.